Diari Oficial de la Generalitat Valenciana


Sumari del DOGV 2741, del 06-05-1996 (1996/838102)

ORDRE de 27 de març de 1996, de la Conselleria de Cultura, Educació i Ciència per la qual convoca ajudes per al desenvolupament de Projectes Educatius Conjunts (PEC), en el marc del Programa Sòcrates, Lingua, Acció E.
-------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/27/(3)/dof/vci/html**

### Dades del document

Número de DOGV
:   2741

Data del DOGV
:   06-05-1996

Secció del DOGV
:   DISPOSICIONS GENERALS

Número del document
:   1996/838102


Data del document
:   27-03-1996

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 27 de març de 1996, de la Conselleria de Cultura, Educació i Ciència per la qual convoca ajudes per al desenvolupament de Projectes Educatius Conjunts (PEC), en el marc del Programa Sòcrates, Lingua, Acció E.   
El Programa Sòcrates va ser adoptat el 14 de març de 1995 (Decisió núm. 819/95/CE del Parlament Europeu i del Consell de la Unió Europea) i publicat en el Diari Oficial de les Comunitats Europees del dia 20 d'abril de 1995, amb l'objectiu de contribuir al desenvolupament d'una educació i d'una formació de qualitat i d'un espai europeu obert a la cooperació en matèria d'educació.  
Aquest programa s'articula mitjançant tres capítols i concretament en el marc del capítol III, Acció 1, es desenvolupa l'Acció E del Programa Lingua, que pretén afavorir la motivació i la capacitat dels joves per a comunicar-se en llengües estrangeres.  
Per a aconseguir aquest propòsit, es promouen els intercanvis d'alumnes en el marc d'un Projecte Educatiu Conjunt (PEC) entre centres escolars de diferents estats membres de la Unió Europea.  
L'Ordre d'1 de març de 1996 del Ministeri d'Educació i Ciència (Butlletí Oficial de l'Estat -BOE- de 16 de març) va establir les normes generals a les quals han d'atendre's les convocatòries específiques d'ajudes per al desenvolupament d'aquesta activitat.  
Els articles 81 i 82 de la Llei General Pressupostària, en la nova redacció segons la Llei 31/1990 de 27 de desembre, regulen la gestió i concessió d'ajudes i subvencions públiques finançades, tot o part d'aquestes, amb fons de la Unió Europea.  
El Reial Decret 2.225/1993, de 17 de desembre (BOE del 30), va aprovar el Reglament del procediment per a la concessió de subvencions públiques.  
Per tot això,   
ORDENE  
Primer  
Es convoquen ajudes per a la realització de Projectes Educatius Conjunts (PEC) en el marc de l'Acció E del Programa Sòcrates Lingua, a càrrec dels contractes establits entre l'Agència Nacional Sòcrates i la Comissió Europea i per la quantitat que resultarà en el seu moment de l'aplicació de la fórmula de repartiment entre les diferents administracions en exercici de plenes competències educatives que va ser aprovada per Ordre d'1 de març de 1996 (BOE del 16) del Ministeri d'Educació i Ciència.  
Segon  
Podran sol·licitar aquestes ajudes els centres docents que realitzen la seua activitat en l'àmbit competencial de la Generalitat Valenciana que impartisquen els ensenyaments següents:  
a) Ensenyaments establits per la Llei Orgànica 1/1990, de 3 d'octubre, d'Ordenació General del Sistema Educatiu:  
De règim general: Educació Secundària Obligatòria (2n cicle), Batxillerat i Formació Professional.   
De règim especial: ensenyaments artístics i ensenyaments d'idiomes.  
b) Ensenyaments de Batxillerat Unificat i Polivalent, Curs d'Orientació Universitària, Formació Professional Reglada, Arts Aplicades, Oficis Artístics i Ceràmica, Educació d'Adults, Art Dramàtic i Dansa, Música, Turisme i Ensenyament Oficial d'Idiomes, corresponents al sistema anterior a l'esmentada llei, fins la seua extinció.  
Tercer  
Les ajudes que s'hi concedisquen es destinaran a l'elaboració de Projectes Educatius Conjunts (PEC) entre centres escolars, almenys, de dos estats membres de la Unió Europea. Aquests projectes inclouran, entre altres activitats, un intercanvi o trobada d'alumnes.  
El projecte ha de ser elaborat pel professorat responsable en els centres de forma participativa, després de conéixer i valorar les idees, necessitats i interessos de l'alumnat participant i ha d'estar recolzat pel professorat i la direcció del centre.  
En planificar els projectes, s'haurà de posar especial atenció a la inclusió d'elements que impliquen activament l'alumnat en totes les fases i aspectes del projecte.  
L'alumnat participant treballarà al voltant d'un tema relacionat amb la seua educació i formació, mitjançant el qual potenciarà la seua capacitat comunicativa, tenint així l'oportunitat d'utilitzar una llengua estrangera en el seu context, directament relacionat amb els seus interessos educatius i professionals.  
Quart  
Per a l'elaboració i el desenvolupament dels Projectes Educatius Conjunts (PEC), es podran concedir ajudes per a la realització de:  
 a) Visites preparatòries del professorat responsable a un centre associat d'altre estat membre de la Unió Europea, per tal de facilitar els acords de col laboració entre els centres i la preparació adequada del projecte.  
b) Intercanvis bilaterals o encontres multilàters de grups d'alumnes, que tindran com a objectiu l'augment de la motivació dels estudiants pel que fa a l'aprenentatge d'una llengua estrangera i la seua utilització com a mitjà de comunicació.  
Cinqué  
1. Les visites preparatòries hauran de complir els requisits següents:  
a) S'efectuaran en un centre d'un altre estat membre de la Unió Europea que vulga establir relacions educatives que conduïsquen a l'organització d'un Projecte Educatiu Conjunt (PEC) i un posterior intercanvi o encontre de joves i haja confirmat per escrit el seu acord per a rebre el professorat espanyol.  
   
b) Les ajudes que es reben serviran per a sufragar les despeses de viatge, estada, prima d'assegurança d'accidents i preparació de materials. L'ajuda mitjana està entre 500 i 1.000 ecus per professor.  
c) La durada serà com a màxim de set dies.  
2. Els intercanvis d'alumnes hauran de complir els requisits següents:  
a) La participació en aquestes activitats ha de comptar amb el compromís exprés de les autoritats educatives de cadascun dels centres associats.   
b) L'intercanvi d'alumnes serà una de les diferents activitats programades en el marc d'un Programa Educatiu Conjunt (PEC) amb el centre associat i formarà part del procés educatiu de l'alumnat.  
c) El Projecte Educatiu Conjunt (PEC) ha d'estar integrat en la Programació General del Centre.  
d) Els Projectes Educatius Conjunts (PEC) hauran de basar-se en el principi de reciprocitat, de manera que l'alumnat d'ambdós centres tinga l'oportunitat de desenvolupar la seua part del projecte en el centre del país associat.  
e) La durada de l'activitat per a cadascun dels grups al país associat haurà de ser almenys de 14 dies (incloent-hi el viatge).  
f) L'intercanvi haurà de tenir lloc dins de la localitat on es trobe el centre associat.  
g) Llevat de circumstàncies excepcionals, els participants hauran de residir en els domicilis de l'alumnat receptor.  
h) El grup estarà compost, com a mínim, per 10 alumnes i un professor, i ajustar-se a aquest mòdul els grups superiors.  
i) Les ajudes que es reben serviran per a sufragar les despeses de viatge d'alumnes i professors espanyols fins el país d'acollida; primes d'assegurança que haja de concertar el centre espanyol; les despeses derivades de l'elaboració del projecte i en casos excepcionals, les despeses d'allotjament en el país estranger.  
j) El valor de l'ajuda concedida no serà superior al 50% del cost de l'intercanvi, llevat de circumstàncies especials, i la seua finalitat és la de contribuir a les despeses originades durant la realització de l'intercanvi. En el supòsit que es done alguna d'aquestes circumstàncies (desavantatges deguts a la localització geogràfica dins de l'Estat membre, a una minusvalia dels joves participants, a situacions socioeconòmiques especials o projectes que incloguen una de les llengües comunitàries menys utilitzades i ensenyades), podran preveure's ajudes que arriben fins el 75 % del cost del projecte.  
3. Els encontres multilàters hauran de complir els requisits següents:  
a) L'encontre multilàter haurà d'entendre's com la reunió al mateix lloc, (normalment un dels centres participants), de grups d'alumnes de centres educatius de més de dos països de la Unió Europea.  
b) Aquest encontre es realitzarà després d'haver dut a terme un treball previ en cadascun dels centres escolars al voltant d'un mateix tema, afavorint-se amb l'encontre d'alumnes la posada en comú dels temes treballats i la millora de la capacitat lingüística.  
c) La resta de requisits: compromís exprés de les autoritats educatives de cadascun dels centres associats, integració del Projecte en la Programació General del Centre, durada de l'activitat, allotjament, nombre de participants, partides econòmiques susceptibles de ser finançades i quantia de l'ajuda que es pot concedir, seran els assenyalats en l'apartat cinqué 2., relatiu a intercanvis d'alumnes.  
Sisé  
Els centres que vulguen sol·licitar ajuda econòmica per a la realització de visites preparatòries hauran de presentar la documentació següent:  
A) Annex A (Formulari de candidatura per a visites preparatòries).   
Aquest document haurà de presentar-se en tres exemplars, d'acord amb les orientacions incloses en les primeres pàgines. És fonamental emplenar la sol.licitud només en aquest model d'imprés, ja que aquest valdrà a la Comissió Europea per a efectuar el seguiment de les ajudes concedides per cada estat membre.  
B) Aprovació del Consell Escolar o òrgan col·legiat que el substituïsca (en el cas dels centres privats no concertats si ho tenen establit), o certificat de la Direcció del centre en el qual es faça constar que aquesta activitat està prevista en la Programació General del Centre.  
C) Comunicació del centre estranger, que accepta la visita del professorat espanyol.  
Seté  
1. Els centres que vulguen sol·licitar ajudes per a la realització d'intercanvis bilaterals o encontres multilàters de grups d'alumnes hauran de presentar la documentació següent:   
A) Annex B (Formulari de candidatura per a Projectes Educatius Conjunts -PEC-).  
Aquest document haurà d'emplenar-se en tres exemplars, d'acord amb les orientacions incloses en les primeres pàgines. És fonamental emplenar la sol·licitud només en aquest model d'imprés, ja que aquest valdrà a la Comissió Europea per a efectuar el seguiment de les ajudes concedides per cada estat membre.  
   
B) Aprovació del Consell Escolar o òrgan col·legiat que el substituïsca (en el cas dels centres privats no concertats si ho tenen establit), o certificat de la direcció del centre en el qual es faça constar que el Projecte Educatiu Conjunt (PEC) està previst en la Programació General del centre.   
C) Compromís exprés de l'acceptació de la realització del projecte per part del centre estranger.  
2. En relació amb el component del projecte que inclou la mobilitat dels alumnes, els directors dels centres sol·licitants recaptaran les oportunes autoritzacions del pare, mare o tutor, i s'arxivaran en els centres.  
Vuité  
1. Les sol licituds es trametran a la Direcció General d'Ordenació i Innovació Educativa i Política Lingüística, Servei de Programes d'Innovació i Suport Escolar. Avinguda de Campanar, 32-46713-València.  
Podran presentar-se directament o mitjançant les dependències establides en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En aquest cas, els registres dels centres docents no es consideraran inclosos dins de les dependències enumerades a l'article 38.4 de l'esmentada llei.  
Cas que optaren per presentar la seua sol·licitud en una oficina de correus, ho faran en sobre obert perquè la instància siga datada i segellada pel funcionari de correus abans de ser certificada.  
2. Calendari de presentació i desenrotllament.   
a) Primer termini de presentació: 13 de maig de 1996  
Realització de les visites preparatòries i dels Projectes Educatius Conjunts (PEC): del 2 de setembre de 1996 al 30 de juny de 1997.   
b) Segon termini de presentació: 4 de novembre de 1996  
Realització de les visites preparatòries i dels Projectes Educatius Conjunts (PEC): de l'1 de març de 1997 al 30 de juny de 1997.  
Nové  
1. Les sol·licituds seran avaluades per una Comissió de Selecció integrada pels membres següents:  
President: el director general d'Ordenació i Innovació Educativa i Política Lingüística o persona en qui delegue.  
Vocals:  
- El cap del Servei de Programes d'Innovació i Suport Escolar.  
- El cap del Servei de Formació del Professorat, o la persona en qui delegue.  
- Un tècnic del Servei de Programes d'Innovació i Suport Escolar.  
Secretari: un tècnic del Servei de Programes d'Innovació i Suport Escolar.  
Aquesta Comissió verificarà que les sol·licituds rebudes s'ajusten a les característiques que ha de reunir un Projecte Educatiu Conjunt (PEC), definides en l'apartat tercer d'aquesta ordre i als requisits especificats en l'apartat cinqué.  
2. Les sol·licituds presentades que reunisquen les esmentades condicions seran avaluades per l'esmentada comissió en funció dels criteris establerts en la Guia del Candidat del Programa Sòcrates-Lingua, elaborada per la Comissió Europea, que especifica els aspectes següents:  
Es donarà prioritat als projectes que:  
- Posen èmfasi en la promoció del concepte de Dimensió Europea en l'educació.  
- Constituïsquen un enfocament innovador en l'intercanvi o encontre educatiu per a les finalitats de l'ensenyament de llengües estrangeres.  
- Incloguen alumnat d'ensenyament professional i tècnic.  
- S'ocupen de les llengües menys difoses i menys ensenyades.  
- Conduïsquen a incrementar la igualtat d'oportunitats entre els sexes o tracten de la necessitat de l'aprenentatge de llengües per part de les persones desfavorides.  
- Siguen bilaterals, és a dir, entre centres de dos països de la Unió Europea, perquè són els més adequats per a la consecució de les finalitats previstes en el Programa, encara que també poden rebre suport econòmic els projectes en els quals participen centres de més de dos països membres de la Unió Europea, quan estiga degudament justificat pel tipus de projecte.  
Es procurarà, així mateix, una participació equitativa dels centres que:  
- Estiguen situats en zones rurals i altres regions desfavorides.  
- Siguen considerats desfavorits per altres raons socioeconòmiques.  
- Tinguen poca experiència prèvia en la participació en projectes transnacionals i no hagen rebut abans suport comunitari amb aquesta finalitat.  
En tots els projectes es valorarà:  
- La contribució del Projecte Educatiu Conjunt a la millora de la motivació i la capacitat dels joves per a comunicar-se en una llengua estrangera.  
- La integració del projecte en les activitats habituals del centre.  
- La qualitat de les propostes per a organitzar el projecte, principalment en relació amb una participació activa i equilibrada per part de tots els centres associats, unes disposicions de coordinació clares i efectives i uns plans de treball precisos  
3. Aquesta comissió ajustarà la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
Deu  
Tenint en compte la proposta de la Comissió de Selecció, el director general d'Ordenació i Innovació Educativa i Política Lingüística, per delegació del conseller de Cultura, Educació i Ciència resoldrà la convocatòria, que es publicarà al Diari Oficial de la Generalitat Valenciana, d'acord amb el següent calendari:  
- Abans del dia 2 de setembre de 1996, per a la convocatòria amb el termini de presentació que finalitza el 13 de maig de 1996.  
- Abans del dia 15 de febrer de 1997, per a la convocatòria amb el termini de presentació que finalitza el 14 de novembre de 1996.  
Aquesta resolució especificarà:  
a) Relació de centres seleccionats, amb indicació de l'ajuda concedida en cada cas.  
b) Relació de centres no seleccionats per haver obtingut una puntuació inferior a l'últim concedit, que figuraran enumerats per ordre decreixent de puntuació. A aquests centres se'ls podrà adjudicar l'ajuda si es produeix alguna renúncia per part dels centres beneficiaris. Per a això se seguirà l'ordre de prioritat establert en aquesta relació, i s'adjudicaran les ajudes en funció que la renúncia produïda siga de visita preparatòria o d'intercanvi o trobada d'alumnes, i la seua quantia serà, com a màxim, la corresponent als centres que hagueren renunciat a aquestes.  
c) Relació de centres exclosos, amb especificació de la causa.  
Onze  
Contra la resolució d'adjudicació, els centres privats i privats concertats podran interposar, en el termini de dos mesos, recurs contenciós administratiu davant la Conselleria de Cultura, Educació i Ciència.  
Sense perjudici del que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'escrit d'interposició del recurs es trametrà a la Direcció General d'Ordenació i Innovació Educativa i Política Lingüística.  
Dotze  
La Direcció General d'Ordenació i Innovació Educativa i Política Lingüística comunicarà a l'Agència Nacional Sòcrates la Resolució de concessió d'ajudes i aportarà tantes dades i documents com calga per a ser tramesos a les corresponents instàncies de la Unió Europea.  
Tretze  
L'Agència Nacional Sòcrates trametrà a cadascun dels centres seleccionats el model de contracte elaborat per la Comissió Europea.  
Aquest haurà de ser emplenat i firmat pel director del centre i després tramés a l'Agència Nacional.  
Catorze  
Una vegada rebuts els fons de la Comissió Europea, l'Agència Nacional Sòcrates iniciarà els tràmits per a efectuar el lliurament de les quantitats corresponents a cadascun dels centres seleccionats.  
Quinze  
D'acord amb la normativa vigent, els beneficiaris d'aquest tipus d'ajudes queden obligats a:  
1. Comunicar, si s'escau, l'obtenció de subvencions o ajudes per a la mateixa finalitat de qualsevol administració o ens públics o privats, nacionals o internacionals.  
2. Sotmetre's a les actuacions de control financer que corresponguen i a les de comprovació que puguen efectuar l'Agència Nacional Sòcrates i la Comissió Europea.  
3. Justificar la correcta inversió de les ajudes rebudes, mitjançant la presentació de la documentació següent:  
3.1 Memòries pedagògiques  
(Hauran de trametre's, en el termini d'un mes des de la finalització de l'activitat, a la Conselleria de Cultura, Educació i Ciència, avinguda de Campanar, 32 (46080-València).  
3.1.1 Visites preparatòries: els centres beneficiaris d'aquest tipus d'ajuda enviaran una memòria breu (original i còpia) de les activitats dutes a terme durant la seua estada amb el professorat del centre associat, indicant els futurs projectes de col·laboració acordats.  
3.1.2 Intercanvis o encontres: els centres beneficiaris trametran una memòria descriptiva (original i còpia) del Projecte Educatiu Conjunt (PEC) portat a terme, en què aportaran informació detallada dels components d'intercanvi o encontre d'alumnes, amb un màxim de 25 fulls.  
Aquesta memòria reflectirà el grau de compliment dels objectius programats, el nombre d'alumnes participants i l'avaluació de les activitats desenrotllades, incloent elements d'anàlisi per part de l'alumnat. Podrà adjuntar-se material àudiovisual.  
3.2 Justificació econòmica  
(Haurà de trametre's a l'Agència Nacional Sòcrates, carrer de Bravo Murillo, 38, 28144-Madrid, en el termini d'un mes des de la finalització de l'activitat).   
3.2.1 Certificat de la direcció del centre que expresse que ha quedat complida la finalitat que va motivar la concessió de l'ajuda.  
3.2.2 Certificat del Consell Escolar sobre l'aplicació donada a l'ajuda rebuda. Els justificants originals (rebuts, factures i qualsevol altre justificant de la despesa), quedaran en poder dels centres a disposició dels òrgans de control financer esmentats en l'apartat quinze, 2.  
3.2.3 Fitxa financera segons el model que l'Agència Nacional Sòcrates trametrà amb el contracte al centre seleccionat.  
Setze  
La no justificació de l'ajuda rebuda d'acord amb el que disposen aquestes bases comportarà el reintegrament a l'Agència Nacional Sòcrates de les quantitats no justificades i l'exigència dels interessos de demora, sense perjudici de les responsabilitats administratives en què es puga incórrer d'acord amb els articles 81 i 82 de la vigent Llei General Pressupostària, en la seua nova redacció per la Llei 31/1990, de 27 de desembre.  
Qualsevol alteració de les condicions tingudes en compte per a la concessió d'ajudes i, en tot cas, l'obtenció concurrent de subvencions o ajudes atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió.  
València, 27 de març de 1996  
El conseller de Cultura, Educació i Ciència,  
FERNANDO VILLALONGA CAMPOS


Còpia Permalink ELI